Joost Klein, candidatul olandez la concursul Eurovision, a fost exclus din finala concursului care va avea loc în această seară la Malmö, în Suedia, în urma unei plângeri oficiale depuse de o femeie din echipa de producție.
„Artistul olandez Joost Klein nu va concura în marea finală a concursului Eurovision din acest an”, a anunțat sâmbătă, într-un comunicat, Uniunea Europeană de Radio și Televiziune (EBU), organizatorul evenimentului. Decizia vine în urma unei anchete a poliției suedeze privind plângerea femeii, care a fost făcută „după un incident survenit în urma prestației sale din semifinala de joi seară”, potrivit comunicatului, citat de POLITICO.
„În timp ce procesul juridic își urmează cursul, nu ar fi potrivit ca el să continue în concurs”, a precizat EBU.
Cazul a fost transmis acum unui procuror, a relatat presa suedeză. Plângerea îl acuză pe Klein că a făcut amenințări, potrivit relatărilor. Alte detalii nu au fost disponibile.
Foto: Agerpres
Interzis la repetiții
Vineri au circulat informații despre un posibil „incident” în ceea ce îl privește pe cântăreț, după ce lui Klein i s-a interzis în mod neașteptat să participe la cea de-a doua repetiție generală, deși a participat la tradiționala „paradă a steagurilor” de la începutul concursului.
Confuzia cu privire la această chestiune a determinat EBU să emită vineri un comunicat în care a precizat că „investighează în prezent un incident (...) în care este implicat artistul olandez care nu va repeta pentru moment”.
Un purtător de cuvânt al poliției suedeze a confirmat că un bărbat este suspectat de amenințări la Malmö Arena, joi seara, potrivit presei suedeze SVT Nyheter.
Speculațiile potrivit cărora ancheta ar avea legătură cu participantul israelian Eden Golan au crescut după un schimb de replici tensionat între cei doi interpreți în timpul unei conferințe de presă a Eurovision, joi seara.
Foto: Agerpres
Proteste la Malmö
Întrebată dacă participarea ei la concurs prezintă un risc de securitate pentru ceilalți participanți la spectacol, având în vedere că prezența ei, cântecul și recenta calificare în semifinală au stârnit proteste violente la Malmö, un reprezentant al EBU i-a spus lui Golan că nu trebuie să răspundă, dar Klein a strigat întrebând: „De ce nu?”.
În declarația de sâmbătă, EBU a precizat că „spre deosebire de unele relatări din mass-media și de speculațiile din rețelele de socializare, acest incident nu a implicat niciun alt interpret sau membru al delegației”.
Foto: Agerpres
Potrivit site-ului Eurovision, votul ”Rest of the World” - care permite persoanelor din țările neparticipante să voteze - a fost amânat până când „ancheta în curs privind participantul olandez a fost încheiată”.
Fiți la curent cu ultimele noutăți. Urmăriți DCNews și pe Google News